Տորոնտոյի համալսարան

Տորոնտոյի համալսարան (անգլ.՝ University of Toronto, կրճատ` U. of T.), հասարակական, հետազոտական համալսարան Կանադայի Օնտարիո նահանգի Տորոնտո քաղաքում։ Տարածքների հիմնական մասը գտնվում է Արքայական զբոսայգում։ Հիմնադրվել է 1827 թվականին որպես արքայական քոլեջ։ Ղեկավարվելով անգլիկան եկեղեցու կողմից` եղել է ուսումնական առաջին բարձրագույն համալսարանը Վերին Կանադայում։ 1850 թվականին, աշխարհիկ բնույթ ձեռք բերելով, ստացել է «Տորոնտոյի համալսարան» անվանումը։ Այդ ժամանակից էլ համալսարանը կամված է տարաբնույթ ուսուցում իրականացնող մի շարք քոլեջներից, որոնց թիվը ներկայումս 12-ն է։ Քոլեջները տարբերվում են ուսումնական նշանակությամբ, ուղղվածությամբ, ավանդույթներով, ուսումնական բազայի անկախության աստիճանով, ֆինանսավորմամբ և մի շարք այլ հատկություններով։ Համալսարանը, բացի ուսումնառությունից, իրականացնում է նաև ուսանողների հետաքրքիր ժամանցը։ Համալսարանի շրջանակներում գործում են մոտ 40 թիմեր տարբեր մարզաձևերից։ Ուսանողների մշակութային կյանքի կենտրոնը Հարթ հաուսն է (անգլ.՝ Hart House), որը, տեղակայված լինելով Վերածննդի գոթիկայի ոճով կառուցված շենքում, իրականացնում է մշակութային, ինտելեկտուալ բազմաբնույթ միջոցառումներ։ Ճանաչում Ուսումնական մասնաշենքեր Համալսարան հաճախ են այցելում զբոսաշրջիկները, քանի որ ուսումնական մասնաշենքերը նաև ճարտարապետական հուշարձաններ են։ Այդ է պատճառը, որ Տորոնտոյի համալսարանի տարածքում հաճախ են կինոֆիլմեր նկարահանվում։ Ուսանողական քաղաքը 10 թաղամաս է զբաղեցնում Տորոնտոյի կենտրոնում` Սպադինա (Spadina) փողոցից մինչև Օնտարիոյի կառավարական շենք։ Իր կանաչապատ տարածքներով և բազմաթիվ բակերով համալսարանական տարածքները առանձին շրջան են ձևավորում քաղաքի կենտրոնում։ Շենքերի ճարտարապետությունը իրականացված է ռոմանական և նեոգոթիկայի ոճերով. մասնաշենքերից շատերը թվագրվում են 1858-1929 թվականներին։ Համալսարանի կենտրոնը ավանդաբար համարվում է Front Campus-ը։ Ճարտարապետ Ֆրիդրիխ Վիլյամ Կամբերլանդի նախագծով կառուցված շենքը արժանացել է եվրոպացիների հատուկ ուշադրությանը։ Այսպես` լորդ Դաֆերինը գրել է. «Քանի դեռ ես չէի այցելել Կանադա, չէի կարող պատկերացնել, որ ամերիկյան աշխարհամասում ճարտարապետական այսպիսի գլուխգործոցներ կան»։ 1968 թվականին շենքը Կանադայում հռչակվում է ազգային պատմական հուշարձան։ Բացի քաղաքի կենտրոնում գտնվող շենքերից` համալսարանն ունի ուսանողական թաղամասերով մի քանի մասնաշենքեր Տորոնտոյի տարբեր ծայրամասերում։ Համալսարանի տարածքում կան բազմաթիվ հուշարձաններ։ Զինվորի աշտարակը, որն ունի 44 մ բարձրություն, նվիրված է համաշխարհային պատերազմների զոհերի հիշատակին։ Այն ունի 51 զանգեր, որոնք հնչեցվում են հատուկ առիթներով, ինչպես օրինակ`Հիշատակի օրը։ Համալսարանի արևմտյան մասը, որը նախագծվել է Երկրորդ աշխարհամարտից հետո, հիմնականում մոդեռն ոճով է կառուցված։ Այն ներառում է բազմաթիվ լաբորատորիաներ։ Այ մասում առանձնանում է Ռոբարտս գրադարանը (անգլ.՝ Robarts Library), որը բաղկացած է 10 հարկերից։ Այն կառուցվել է 1972 թվականին և բացվել մեկ տարի անց։ Ֆակուլտետներ Արվեստների և գիտության ֆակուլտետ Կիրառական գիտության և տեխնիկայի ֆակուլտետ Ճարտարապետության, լանդշաֆտի և դիզայնի ֆակուլտետ Երաժշտության ֆակուլտետ Անտառային տնտեսության ֆակուլտետ Տեղեկատվության ֆակուլտետ Բժշկության ֆակուլտետ Բուժքույրական գործի ֆակուլտետ Դեղագործական ֆակուլտետ Ատամնաբուժության ֆակուլտետ Կինեզիոլոգիայի և ֆիզիկական դաստիարակության ֆակուլտետ Հասարակական առողջապահության` Դալա Լանի անվան դպրոց Իրավագիտության ֆակուլտետ Մենեջմենթի Ռոտման դպրոց Հասարակական քաղաքականության և կառավարման դպրոց Կրթության հետազոտության «Օնտարիո» ինստիտուտ Սոցիալական աշխատանքի ֆակուլտետ Աստվածաբանության «Տորոնտո» դպրոց Նշանավոր շրջանավարտներ Վիլյամ Լայոն Մաքքենզի Կինգ - Կանադայի վարչապետ Լեսթեր Փիրսոն - Կանադայի վարչապետ Ջոն Քենեթ Հելբրեյթ - տնտեսագետ Ջոն Չառլզ Ֆիլդս - մաթեմատիկոս Հարոլդ Ադամս Ինիս - տնտեսագետ Ֆրեդերիկ Բանտինգ - ֆիզիոլոգ, Նոբելյան մրցանակի դափնեկիր Ադրիեն Քլարքսոն - լրագրող, հասարակական գործիչ Ֆարլի Մոուետ - արձակագիր, կենսաբան Կետրին Համֆրիս - լրագրող, հաղորդավար Էլիզաբեթ Բարշոու - բժիշկ Ստիվեն Հարբեր - քաղաքագետ Մալքոլմ Գլադուել - լրագրող, հրապարակախոս Ծանոթագրություններ Արտաքին հղումներ Պաշտոնական կայք Տորոնտոյի համալսարանի ժառանգություն